Ca în "Vestul Sălbatic". Cel puțin șapte copii cu vârste cuprinse între 12 și 17 ani sunt răniți după ce au fost împușcați
Cel puțin șapte copii cu vârste cuprinse între 12 și 17 ani au fost răniți într-un schimb de focuri de armă, sâmbătă seară, în centrul orașului Indianapolis, unde era adunat un grup de mai multe persoane, a anunțat poliția, potrivit CNN.
Ofițerii se aflau în patrulare când au auzit "mai multe focuri de armă trase în mod activ" în apropiere de centrul comercial Circle Centre Mall, în jurul orei locale 23:30, potrivit Departamentului de Poliție Metropolitană din Indianapolis.
Aceștia s-au grăbit să ajungă la fața locului și au găsit "un grup mare de tineri", dintre care șase cu răni prin împușcare, a declarat duminică dimineață șefa adjunctă a poliției din Indianapolis, Tanya Terry, pentru reporteri.
Toți copiii răniți au fost transportați la spitale locale, iar un al șaptelea a ajuns mai târziu la un spital din zonă, a precizat Terry, adăugând că toate victimele sunt în stare stabilă.
Nu este clar ce a dus la împușcături sau câte persoane au deschis focul. Niciun suspect nu fusese arestat duminică dimineață, potrivit poliției din Indianapolis.
Poliția crede că au fost implicate mai multe arme de foc și investighează locul faptei, a spus Terry.
"Este extrem de îngrijorător pentru noi faptul că atât de mulți dintre tinerii noștri au fost victime ale violenței cu arme de foc în această seară", a declarat Terry: "Încă o dată, avem o situație în care tinerii își rezolvă conflictul prin violență cu arme de foc, iar acest lucru trebuie să înceteze."
Poliția nu a oferit informații cu privire la natura adunării, dar Terry a declarat că poliția a observat seara o mulțime mare de tineri care se deplasează în zona centrală a orașului.